Her er detaljerne om den potente Hyundai Ioniq 6 N

Hyundai har trukket kørehandskerne på: Mød Ioniq 6 N – en superstrømlinet elraket med 650 hestekræfter, racer-gener og attitude nok til at få selv skeptikere til at spærre øjnene op. Verdenspremieren fandt sted ved Goodwood Festival of Speed, og der er ingen tvivl: Her er ikke tale om endnu en forsigtig firmabil med stikkontakt – den serveres som seriøs køreglæde på strøm.

Under det glatte ydre gemmer sig et elektrisk muskelbundt. Med 478 kW (650 hk) og 770 Nm i moment spurter Ioniq 6 N fra 0 til 100 km/t på bare 3,2 sekunder og fortsætter helt op til 257 km/t. Det hele trækker på et 84 kWh batteri, men Hyundai holder endnu kortene tæt til kroppen, når det gælder rækkevidde – den detalje må vi vente med til tættere på lanceringen.

Men én ting er sikkert: Det her er ikke en bil, du køber for at spare på strømmen. Det er en bil, du køber for at få pulsen op.

Født til banen – men godkendt til gaden

Hyundais N-afdeling – den samme, der står bag de benzinbuldrende N-modeller som i30 N – har givet Ioniq 6 N alt, hvad en elentusiast kunne drømme om. Uanset om du drømmer om sving, sprint eller dragrace, så er denne elbil bygget til at klare det hele. Et nyt batteristyringssystem, der er skræddersyet til N-versionen, sørger for, at ydeevnen ikke bare er en engangsforestilling – men noget du kan regne med, omgang efter omgang.

Aerodynamikken er også finpudset til fingerspidserne. Den markante bagvinge og de bredere skærme er ikke bare til pynt – de giver øget stabilitet ved høj fart og bidrager til det aggressive, motorsportsklingende udtryk.

Lyd og følelse i en elbil

Den nye dille inden for elbiler, er manuelle gearskift og motorlyd. Hyundai skød selv trenden i gang med søsterbilen Ioniq 5 N. Siden har også Lexus taget trenden til sig i den aceliftede udgave af Lexus RZ; du kan læse vores køreindtryk her:

LÆS MERE: Den nye Lexus RZ prøvekørt – elbil med manuelle gear

Ioniq 6 N kommer med N Active Sound+, der leverer kunstigt motorlyd gennem højttalerne, og N e-Shift, som simulerer gearskift – alt sammen for at skabe en mere involverende og følelsesladet oplevelse bag rattet. Det er ikke bare transport.

Og hvis du stadig er i tvivl om, hvor Hyundai vil hen med det her, så kig på N-funktionerne: N Launch Control for lynstarter, N Drift Optimizer for kontrollerede baghjulsglid, N Grin Boost for 10 sekunders ekstra spark i ryggen og N Torque Distribution, der justerer kræfterne mellem for- og baghjul for optimal balance.

Alt sammen pakket ind i en lav, glat og næsten futuristisk silhuet, der oser mere Nürburgring end Netto.

Her er detaljerne om den potente Hyundai Ioniq 6 N